Plaaslike ingryping, nié afsondering nodig om virus te stuit – Winde(Foto: Alex Motoc/Unsplash) Ten spyte van ŉ kwaai toename in Covid-19-gevalle die afgelope paar weke, steun die Wes-Kaapse provinsiale regering steeds nie ŉ tweede afsonderingstyd nie. Alan Winde, Wes-Kaapse premier, het Woensdag saam met al die ander premiers met pres. Cyril Ramaphosa vergader nadat Ramaphosa ŉ dag tevore ook met die koronavirusbevelsraad oor die styging in gevalle beraadslaag het. Winde sê die toename in gevalle moet noukeurig dopgehou en bestuur word, maar dat afsondering nie die oplossing is nie. “Ons glo plaaslike, geteikende ingrypings gegrond op wetenskap en gesonde verstand gaan nie net die kurwe van infeksies help afplat nie, maar gaan ook sakeondernemings en die ekonomie teen die negatiewe uitwerking van ŉ afsondering beskerm,” het hy gesê. Die Wes-Kaap is een van die plekke wat onlangs ŉ skerp styging in gevalle begin ondervind het. Nog een van die brandpunte is die Oos-Kaap. Talle Suid-Afrikaners is op hete kole oor verwagte aanpassings aan die afsonderingsregulasies. Daar was reeds bespiegeling dat die aandklokreël verskerp kan word en drankverkope in sekere gebiede opnuut beperk kan word. “Ons wag vir verdere aankondigings van die president rakende moontlike ingrypings op nasionale vlak en ingevolge die Rampbestuurswet,” het Winde gesê. Winde sê die Wes-Kaap werk intussen aan spesifieke en plaaslike ingrypings om infeksies in die provinsie te stuit. Die provinsie sal na verwagting later vandag spesifieke ingrypings bekend maak wat veral sal fokus op gedragsverandering en strenger wetstoepassing. Die Wes-Kaap het in hierdie stadium 10 442 aktiewe Covid-19-gevalle. Altesaam 132 642 gevalle is bevestig en 117 501 mense het reeds van die virus herstel. Die sterftesyfer in die provinsie weens Covid-19 staan op 4 699. Altesaam 1 253 mense word tans in hospitale in die provinsie vir Covid-19 behandel, 209 van hulle in hoësorgeenhede. Siviwe Gwarube, die DA se woordvoerder oor gesondheid, het intussen gesê hoewel daar kommer is oor die toename in infeksies en die onvermoë van talle provinsies om ŉ tweede vlaag te hanteer, is sommige van die maatreëls wat reeds voorgestel word ŉ stomp instrument wat lewens en werksgeleenthede gaan kos. “Die sluit van groot gebiede is nie lewensvatbaar nie en die verbod op die verkoop van alkohol en die sluiting van ondernemings wat dié tyd van die jaar floreer, gaan ons net dieper in ŉ ekonomiese krisis indompel,” het sy gesê. Gwarube sê die regering het oënskynlik ook geen plan gereed om ŉ entstof aan Suid-Afrikaners beskikbaar te stel nie. “Ons het die verwoestende uitwerking gesien wat ŉ verlengde afsonderingstyd op Suid-Afrikaners, die ekonomie en ons gesondheidstelsel gehad het. ŉ Tweede vlaag was altyd ŉ gevaar terwyl die land aangaan met sake. “Dit is hoekom ons ŉ plan nodig het om die pandemie permanent en vinnig te hanteer. Ons kan nie vir ewig daarvan weghol terwyl miljoene mense in hul huise van honger vergaan nie. Die president en die minister van gesondheid moet die land op hoogte bring van die proses om entstof te bekom.” Dean Macpherson, die DA se woordvoerder oor handel, nywerheid en mededinging, stem saam dat ŉ hernieude beperking op restaurante en drankverkope in brandpunte die ekonomie net verdere skade gaan berokken. Hy sê restaurante kom nou eers weer op hul voete en kan nie hul deure sluit elke keer wat daar ŉ styging in infeksies is nie. “Suid-Afrikaners begin binnekort met hul vakansies en broodnodige geld gaan in plaaslike ekonomieë gepomp word. Dít is nou as mense die versekering het dat hulle toegelaat gaan word om hulle te geniet. “As hulle gedwing word om ŉ restaurant teen 21:00 te verlaat of aangesê word dat hulle teen 22:00 in die bed moet wees, mag hulle dalk net twee keer dink voor hulle hul swaarverdiende geld spandeer – en dit sal verwoestend wees,” het Macpherson gesê. Hy sê as die regering in die eerste plek die gesondheidstelsel se vermoë verbeter het – die rede wat die regering vir die aanvanklike afsondering voorgehou het – was dié debat nou nie eens nodig nie. “Dit is weereens die hardwerkende Suid-Afrikaners in die drank- en restaurantbedryf wat met hul werksgeleenthede gaan boet vir die regering se mislukkings.”